b'\n_START_ARTICLE_\nRicardo Lagos\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nLagos on maanviljelij\xc3\xa4perheen ainoa lapsi. H\xc3\xa4nen is\xc3\xa4ns\xc3\xa4 kuoli h\xc3\xa4nen ollessaan kahdeksanvuotias. Lagos meni 1954 Chilen yliopistoon opiskelemaan lakia. H\xc3\xa4n aloitti poliittisen uransa ylioppilaskunnan johdossa 1955\xe2\x80\x931959. Lagosin lopputy\xc3\xb6 La concentracion del poder economico hyv\xc3\xa4ksyttiin 1960 korkeimmin arvosanoin ja h\xc3\xa4net kutsuttiin Timesin ja La Naci\xc3\xb3nin haastatteluun._NEWLINE_Lagos nai Carmen Weberin, jonka kanssa h\xc3\xa4nell\xc3\xa4 on kaksi lasta. Suoritettuaan tohtorintutkintonsa Duke Universityss\xc3\xa4 Yhdysvalloissa 1962, h\xc3\xa4n peruutti avioliiton (avioero ei ollut mahdollista Chiless\xc3\xa4 ennen vuotta 2004). Vuonna 1969 Lagos tapasi Luisa Dur\xc3\xa1n de La Fuenten, jonka kanssa meni naimisiin 1971. Perheeseen kuuluvat Lagosin yhteishuoltajuudessa olevat lapset entisest\xc3\xa4 avioliitosta, kaksi Dur\xc3\xa1nin lasta edellisest\xc3\xa4 avioliitosta ja yhteinen tyt\xc3\xa4r._NEWLINE_Palattuaan Chileen Lagos ty\xc3\xb6skenteli Chilen yliopiston politiikan tutkimuksen ja hallinnon ja taloustieteen laitoksien johdossa, ja vuodesta 1972 taloustieteen professorina._NEWLINE_Lagos oli liittynyt 1961 Partido Radicaleen sen tukiessa Jorge Alessandrin hallitusta, mutta julisti itsens\xc3\xa4 my\xc3\xb6hemmin riippumattomaksi. Kun vasemmistolainen Salvador Allende valittiin presidentiksi syyskuussa 1970, Lagos toimi h\xc3\xa4nen neuvonantajanaan ja edusti Chile\xc3\xa4 YK:n XXVI yleiskokouksessa 1971, jossa h\xc3\xa4n arvosteli voimakkaasti Yhdysvaltain Richard Nixonia kultakannasta luopumisesta, ja UNCTAD:in III konferenssissa 1972._NEWLINE_Kun kenraali Augusto Pinochet kaappasi verisesti vallan 1973, Lagos perheineen l\xc3\xa4hti maanpakoon Buenos Airesiin. H\xc3\xa4n muutti my\xc3\xb6hemmin Yhdysvaltoihin, jossa sai vierailevan professorin viran University of North Carolina at Chapel Hillin latinalaisen Amerikan tutkimuksesta ja ty\xc3\xb6skenteli 1975 YK:n kehitysohjelmassa. Lagos palasi Chileen 1978 Pinochetin ollessa viel\xc3\xa4 vallassa ja ty\xc3\xb6skenteli YK:n PREALC-ohjelmassa ja konsultoi Etel\xc3\xa4-Amerikan maita ty\xc3\xb6llisyydest\xc3\xa4 pantaessa toimeen IMF:n ohjelmaa._NEWLINE_1980-luvulla Lagos otti johtavan roolin taistelussa demokratian palauttamiseksi. H\xc3\xa4n oli yksi sosialistisen puolueen (Partido Socialista de Chile, PSCh) johtajista, ja muodosti Alianza Democr\xc3\xa1tican, joka yhdisti rintamaksi suuren osan demokratiaa kannattavia puolueita. Syyskuussa 1986 Lagos pid\xc3\xa4tettiin kolmeksi viikoksi ilman syytteit\xc3\xa4 Pinochetia vastaan tehdyn murhayrityksen j\xc3\xa4lkeen._NEWLINE_Pinochet j\xc3\xa4rjesti vuodeksi 1988 kansan\xc3\xa4\xc3\xa4nestyksen voidakseen j\xc3\xa4\xc3\xa4d\xc3\xa4 viel\xc3\xa4 kahdeksaksi vuodeksi valtaan. Joulukuussa 1987 Lagos muodosti Partido por la Democracian ja kampanjoi \xc3\xa4\xc3\xa4nest\xc3\xa4ji\xc3\xa4 kielt\xc3\xa4m\xc3\xa4\xc3\xa4n Pinochetin jatkon. Lagosista tuli kiist\xc3\xa4m\xc3\xa4t\xc3\xb6n opposition johtohahmo, kun h\xc3\xa4n esiintyi televisiossa suorassa l\xc3\xa4hetyksess\xc3\xa4 ohjelmassa De Cara al Pa\xc3\xads ja lupasi kenraali Pinochetin jatkon tarkoittavan kahdeksaa vuotta lis\xc3\xa4\xc3\xa4 kidutusta, murhia ja ihmisoikeusrikkomuksia. T\xc3\xa4ss\xc3\xa4 vaiheessa monet uskoivat, ettei Lagos selvi\xc3\xa4isi hengiss\xc3\xa4 seuraavaan p\xc3\xa4iv\xc3\xa4\xc3\xa4n._NEWLINE_Pinochetin erottua Lagos kielt\xc3\xa4ytyi asettumasta ehdokkaaksi vaikka olikin opposition johtaja. Sen sijaan h\xc3\xa4n tuki Patricio Aylwinin ehdokkuutta ja pyrki senaattiin L\xc3\xa4nsi-Santiagon piirist\xc3\xa4. Vaikka h\xc3\xa4n sai toiseksi eniten \xc3\xa4\xc3\xa4ni\xc3\xa4 piiriss\xc3\xa4\xc3\xa4n, h\xc3\xa4nt\xc3\xa4 ei valittu, koska eniten \xc3\xa4\xc3\xa4ni\xc3\xa4 saanut lista sai kaksinkertaisen vertailuluvun. Presidentti Aylwin nimitti kuitenkin Lagosin opetusministeriksi 1990. Kes\xc3\xa4kuussa 1993 Lagos pyrki Concertaci\xc3\xb3nin presidenttiehdokkaaksi, mutta h\xc3\xa4visi esivaalin Eduardo Frei Ruiz-Taglelle, joka valittiin Chilen presidentiksi. Frei nimitti Lagosin julkisten t\xc3\xb6iden ministeriksi. _NEWLINE_Vuonna 1999 Lagos erosi aloittaakseen presidentinvaalikampanjansa. H\xc3\xa4n voitti esivaalissa kristillisdemokraatti Andr\xc3\xa9s Zald\xc3\xadvarin. Presidentinvaalien ensimm\xc3\xa4isell\xc3\xa4 kierroksella joulukuussa Lagos voitti oikeiston Joaqu\xc3\xadn Lav\xc3\xadnin vain 30 000 \xc3\xa4\xc3\xa4nell\xc3\xa4. Toinen kierros j\xc3\xa4rjestettiin tammikuussa 2000, jolloin Lagos sai 51,3\xc2\xa0% \xc3\xa4\xc3\xa4nist\xc3\xa4 ja valittiin presidentiksi.\n_START_SECTION_\nPresidenttikausi\n_START_PARAGRAPH_\nLagosin astuessa virkaan maata vaivasi korkea ty\xc3\xb6tt\xc3\xb6myys ja aluetta yleinen ep\xc3\xa4vakaus. Vuodesta 2002 alkaen hallitus joutui ep\xc3\xa4illyksi korruptiosta ministeri Carlos Cruzin ja julkisten t\xc3\xb6iden ministeri\xc3\xb6n joutuessa ep\xc3\xa4illyksi ns. MOP-GATE-tapauksessa. Tapauksen k\xc3\xa4sittely p\xc3\xa4\xc3\xa4ttyi vasta 2010, jolloin 13 virkamiehen todettiin syyllistyneen v\xc3\xa4\xc3\xa4rink\xc3\xa4yt\xc3\xb6ksiin._NEWLINE_Vuoden 2004 aikana kansainv\xc3\xa4linen tilanne kiristyi johtuen Bolivian haluista saada p\xc3\xa4\xc3\xa4sy merelle, jonka se oli menett\xc3\xa4nyt salpietarisodassa Chile\xc3\xa4 vastaan 1879\xe2\x80\x931884. Bolivian presidentti Carlos Mesan ja Argentiinan N\xc3\xa9stor Kirchnerin tapaamisessa Bolivia myi kaasuaan Argentiinaan vain sill\xc3\xa4 ehdolla, ett\xc3\xa4 "molekyyli\xc3\xa4k\xc3\xa4\xc3\xa4n ei myyt\xc3\xa4isi Chileen." Venezuelan Hugo Ch\xc3\xa1vez tuki Bolivian vaatimuksia, mik\xc3\xa4 kiristi Chilen ja Venezuelan v\xc3\xa4lej\xc3\xa4. J\xc3\xa4nnitys helpotti hein\xc3\xa4kuussa 2004._NEWLINE_Lagosin kauden aikana Chile solmi vapaakauppasopimuksen Euroopan yhteis\xc3\xb6n, Yhdysvaltain, Etel\xc3\xa4-Korean, Kiinan, Uuden-Seelannin, Singaporen ja Brunein kanssa, vaikka osa Concertaci\xc3\xb3nin tukijoista pitikin n\xc3\xa4it\xc3\xa4 globalisaationa ja uhkana maalle. Infrastruktuuria ja liikennett\xc3\xa4 parannettiin; Chile Barrio -asunto-ohjelma luotiin; ty\xc3\xb6tt\xc3\xb6myysvakuutukset otettiin k\xc3\xa4ytt\xc3\xb6\xc3\xb6n, samoin AUGE-sairausvakuutus (Acceso Universal con Garant\xc3\xadas Expl\xc3\xadcitas), pakollista koulutusta laajennettiin 12 vuoden mittaiseksi, maassa s\xc3\xa4\xc3\xa4dettiin ensi kertaa mahdollisuus avioeroon, Valechin komissio selvitti Pinochetin ajan tapahtumia ja kidutetuille my\xc3\xb6nnettiin rahallinen korvaus. Vuonna 2005 perustuslaista poistettiin mahdollisuus elinik\xc3\xa4isten senaattorien nimitykseen ja presidentille annettiin oikeus vaihtaa asevoimien komentajaa, mink\xc3\xa4 j\xc3\xa4lkeen Lagos julisti siirtymisen demokratiaan saatetuksi p\xc3\xa4\xc3\xa4t\xc3\xb6kseen. H\xc3\xa4n p\xc3\xa4\xc3\xa4tti kautensa yli 70\xc2\xa0% kannatusluvuilla._NEWLINE_Presidentinkautensa j\xc3\xa4lkeen Lagos perusti oman s\xc3\xa4\xc3\xa4ti\xc3\xb6ns\xc3\xa4 Democracia y Desarrollo Santiagoon. 27. maaliskuuta 2006 h\xc3\xa4net nimitettiin Madridin klubin johtoon. Madridin klubi on entisten presidenttien j\xc3\xa4rjest\xc3\xb6 jonka tavoitteena on edist\xc3\xa4\xc3\xa4 demokratiaa. Vuonna 2007 Lagos aloitti vierailijaprofessorina Brownin yliopistossa Yhdysvalloissa.'